Morten Moldskred

Morten Opsahl Moldskred (født 13. juni 1980 i Ulsteinvik) er en norsk fotballspiller som spiller for Finnsnes.


== Klubbfotball ==


=== Hødd og Moss ===
Moldskred startet sin karriere i Hødd fra Ulstenvik, hvor han A-lagsdebuterte i 1999, og spilte ut 2001-sesongen før han ble solgt til Moss. I 2002-sesongen fikk han prøvd seg på det øverste nivået, og fikk elleve seriekamper (ett mål) for Moss, som rykket ned samme år.


=== Aalesunds FK ===
Moldskred ble solgt til Aalesund, og fikk spille alle Aalesunds kamper i 2003-sesongen i eliteserien. Fasiten ble fire seriemål, men Moldskred opplevde for andre år på rad å være med på et nedrykk fra eliteserien. I 2004-sesongen fikk han sin til da beste sesong, da han scoret 15 mål på 29 kamper i Adeccoligaen, og bidro til at AaFK igjen rykket opp til den gjeveste divisjonen. Gjensynet med Eliteserien året etterpå ble ingen suksess og Moldskred endte sesongen med kun ett mål på 24 kamper, og opplevde nedrykk for tredje gang.
Moldskred scoret tidenes siste mål på Kråmyra stadion i 2004, da AaFK slo Kongsvinger 3-1.


=== Haugesund FK ===
Etter 2005-sesongen ble han vraket av AaFK og solgt til Haugesund FK. Kort tid etter overgangen pådro Moldskred seg en korsbåndskade og måtte opereres. 


=== Tromsø IL ===
Hans tidligere trener i AaFK Ivar Morten Normark, som på dette tidspunktet var TIL-trener, hadde tro på sin tidligere elev, og hentet den skadde spissen til Tromsø sommeren 2006.
Det var ventet at Moldskred skulle være ute hele sesongen, men han gjorde store fremskritt og fikk sin debut i TIL-trøya allerede 30. juli 2006 i hjemmekampen mot Molde. Men det skulle bare bli to kamper til før uhellet var ute igjen, og Moldskred måtte gjennom en ny operasjon og var ute for resten av 2006-sesongen. 
Da Ole Martin Årst ble solgt til Start sommeren 2007, fikk Moldskred endelig sitt store gjennombrudd. Skadefri og spillelysten scoret han mål nærmest på bestilling høsten 2007 og dannet sammen med Sigurd Rushfeldt et av de mest fryktede spisspar i Eliteserien. Etter en fantastisk høst endte han til slutt opp med 12 seriemål, men den skadeforfulgte spissen var nok en gang uheldig og fikk ødelagt oppkjøringen til 2008-sesongen av skader. Han kom på en niendeplass i kåringen av Årets tromsøværing i 2007.
I 2009 scoret Moldskred sju Tippeligamål for Tromsø, og ble også tatt ut på landslaget for første gang. Han debuterte for Norge i en VM-kvalifiseringskamp mot Island 5. september 2009.


=== Rosenborg ===
Moldskreds kontrakt med Tromsø gikk ut etter 2009-sesongen, og 11. januar 2010 ble det bekreftet at Moldskred hadde skrevet under på en treårskontrakt med Rosenborg. Moldskred klarte ikke å finne nettmaskene like regelmessig i RBK-trøya som han gjorde i Tromsø, og scoret bare åtte mål i løpet av to sesonger på Lerkendal. Han bokførte imidlertid sitt første og eneste landslagsmål som RBK-spiller, i en privatlandskamp mot Slovakia 3. mars 2010. I 2012 ble Moldskred solgt til danske AGF Aarhus, men dette oppholdet ble kortvarig, og Moldskred ble fristilt fra kontrakten med AGF våren 2013, og han returnerte deretter til Tromsø.


== Statistikk ==
(Sist oppdatert 7. desember 2014)

* Kun seriekamper.


== Referanser ==


== Eksterne lenker ==
(en) Morten Moldskred – Transfermarkt 
(en) Morten Moldskred – national-football-teams.com 
(en) Morten Moldskred – FootballDatabase.eu 
(en) Morten Moldskred – Soccerway 
(en) Morten Moldskred – EU-Football.info 
(no) Morten Moldskred – Norges Fotballforbund 
(en) Morten Moldskred – FBref 
(es) Morten Moldskred – as.com Alt om fotball